b'\n_START_ARTICLE_\nStanley A. McChrystal\n_START_SECTION_\nPrivatliv\n_START_PARAGRAPH_\nMcChrystal er s\xc3\xb8nn av Mary Gardner Bright og Major General Herbert J. McChrystal Junior og han var det fjerde barnet i en familie p\xc3\xa5 fem gutter og en jente, som alle hadde en milit\xc3\xa6r karriere eller giftet seg med milit\xc3\xa6re ektefeller. Hans eldre bror, oberst Scott McChrystal, er en pensjonert prest fra US Army. McChrystal giftet seg med sin kone Annie i april 1977. Paret har en voksen s\xc3\xb8nn, Sam.\n_START_SECTION_\nTidlig karriere\n_START_PARAGRAPH_\nMcChrystal ble uteksaminert fra United States Military Academy (West Point) i 1976 og gikk deretter inn i tjeneste i USAs h\xc3\xa6r. Han tjenestegjorde blant annet i S\xc3\xb8r-Korea i 1981.\n_START_SECTION_\nGulfkrigen\n_START_PARAGRAPH_\nI 1990 ble McChrystal overf\xc3\xb8rt til h\xc3\xa6rens spesialstyrker og knyttet til Joint Special Operations Command som er en del av U.S. Army Special Operations Command. Han gjorde deretter tjeneste i Saudi-Arabia under Gulfkrigen.\n_START_SECTION_\nKarriere som general\n_START_PARAGRAPH_\nMens han var nestkommanderende for den 82. luftb\xc3\xa5rne divisjon, ble McChrystal 1. januar 2001 utnevnt til brigadegeneral._NEWLINE_Ved starten av Irak-krigen i mars 2003 gjorde han tjeneste i det amerikanske forsvarsdepartementets hovedkvarter Pentagon som medlem av Joint Chiefs of Staff.\n_START_SECTION_\n\xc3\x98verstkommanderende for JSOC\n_START_PARAGRAPH_\nMcChrystal var sjef for Joint Special Operations Command (JSOC) i 5 \xc3\xa5r fra 2003. Som s\xc3\xa5dan holdt han en sv\xc3\xa6rt lav profil i offentligheten fram til juni 2006, da styrkene hans tok livet av Abu Musab al-Zarqawi, Al-Qaidas leder i Irak._NEWLINE_Blant JSOC-styrkenes tidlige vellykkete operasjoner var p\xc3\xa5gripelsen av Saddam Hussein i desember 2003. McChrystal ble forfremmet til generall\xc3\xb8ytnant i februar 2006._NEWLINE_McChrystals "Zarqawi"-enhet, Task Force 6-26, ble kjent for sine forh\xc3\xb8rsmetoder, s\xc3\xa6rlig i leiren Camp Nama, hvor de ble anklaget for overgrep mot fanger. Etter at skandalen med overgrep og tortur mot fanger i Abu Ghraib-fengslet ble offentlig kjent i april 2004, ble 34 medlemmer av styrken gitt en reprimande.\n_START_SECTION_\n\xc2\xabDirector\xc2\xbb, Joint Chiefs of Staff\n_START_PARAGRAPH_\nMcChrystal ble ansett som en kandidat til \xc3\xa5 etterf\xc3\xb8lge general Bryan D. Brown som innehaver av kommandoen for U.S. Special Operations Command i 2007, og til \xc3\xa5 etterf\xc3\xb8lge general David Petraeus som kommanderende general for den multi-nasjonale styrken i Irak eller admiral William J. Fallon som kommandoinnehaver for U.S. Central Command i 2008. Alle disse er stillinger som inneb\xc3\xa6rer status som 4-stjerners general._NEWLINE_I stedet ble McChrystal nominert av president Bush til \xc3\xa5 etterf\xc3\xb8lge generall\xc3\xb8ytnant Walter L. Sharp som nestleder (\xc2\xabdirector\xc2\xbb) for Joint Chiefs of Staff i februar 2008. Dette er en stilling med rang av 3-stjerners general, noe McChrystal som generall\xc3\xb8ytnant p\xc3\xa5 dette tidspunkt allerede innehadde._NEWLINE_Senatets godkjennelse av utnevnelsen, som i mange tilfeller er ren rutine, ble trukket i langdrag av medlemmer av forsvarskomiteen som \xc3\xb8nsket mer informasjon om den angivelige mishandlingen av fanger beg\xc3\xa5tt av enheter fra spesialstyrkene i Irak og Afghanistan under kommando av McChrystal. Etter lukkete m\xc3\xb8ter med McChrystal bekreftet forsvarskomiteen hans fornyete utnevnelse til generall\xc3\xb8ytnant i mai 2008, og i august 2008 fikk han s\xc3\xa5 den nestlederstillingen han var nominert til i den milit\xc3\xa6re sjefsnemnd (Joint Chiefs of Staff).\n_START_SECTION_\n\xc3\x98verstkommanderende for styrkene i Afghanistan\n_START_PARAGRAPH_\nI og med Senatets godkjennelse den 10. juni 2009 av at McChrystal ble gitt kommandoen over b\xc3\xa5de USAs og NATOs styrker (ISAF) i Afghanistan, ble han ogs\xc3\xa5 forfremmet til full general (4 stjerner). Kort etter at han overtok kommandoen startet Operasjon Khanjar. Dette innebar b\xc3\xa5de den st\xc3\xb8rste offensive operasjonen og innledningen til m\xc3\xa5neden med de st\xc3\xb8rste tapstallene for NATO-styrkene, siden invasjonen i 2001._NEWLINE_McChrystal sendte en 66-siders rapport til USAs forsvarsminister Robert Gates, der han tok til orde for \xc3\xa5 sende st\xc3\xb8rre milit\xc3\xa6re styrker til Afghanistan, samtidig som han ga uttrykk for at \xc2\xabvi kommer til \xc3\xa5 vinne\xc2\xbb. Rapporten ble kjent for offentligheten 20. september 2009. McChrystal advarte om at krigen kunne bli tapt om man ikke sendte flere soldater, men rapporten konkluderte med forsiktig optimisme: \xc2\xabSelv om situasjonen er alvorlig, er suksess fortsatt mulig \xc3\xa5 oppn\xc3\xa5.\xc2\xbb_NEWLINE_At McChrystal lot sine anbefalinger til forsvarsministeren tilflyte offentligheten ble kritisert som et \xc2\xabenest\xc3\xa5ende\xc2\xbb fors\xc3\xb8k fra en general p\xc3\xa5 \xc3\xa5 framtvinge en beslutning fra en president, og enkelte i Kongressen oppfordret president Obama til \xc3\xa5 gi McChrystal sparken for \xc3\xa5 ha offentliggjort rapporten. Medlem av Representantenes hus, Dennis Kucinich, ga uttrykk for det syn at generaler er \xc2\xabunderordnet presidenten, som er den \xc3\xb8verste befalshaver. Han er sjefen. Og n\xc3\xa5r generaler begynner \xc3\xa5 gi r\xc3\xa5d offentlig om hva presidenten b\xc3\xb8r gj\xc3\xb8re, b\xc3\xb8r de ikke v\xc3\xa6re generaler lenger.\xc2\xbb\n_START_SECTION_\nAvgang som \xc3\xb8verstkommanderende etter artikkel i Rolling Stone\n_START_PARAGRAPH_\nI en artikkel med tittelen The Runaway General (\xc2\xabDen l\xc3\xb8pske generalen\xc2\xbb), skrevet av freelance-journalisten Michael Hastings, som ble publisert i bladet Rolling Stone\'s utgave for 25. juni 2010, gjorde medlemmer av McChrystals stab narr av regjeringens representanter, inkludert visepresident Joe Biden, den nasjonale sikkerhetsr\xc3\xa5dgiveren James L. Jones, USAs ambassad\xc3\xb8r i Afghanistan Karl W. Eikenberry, og Richard Holbrooke._NEWLINE_McChrystal ble kalt inn p\xc3\xa5 teppet i Det hvite hus 23. juni 2010 for \xc3\xa5 avgi forklaring, og i en pressekonferanse klokken 13.30 (amerikansk \xc3\xb8stkyst-tid) samme dag, gjorde president Barack Obama det kjent at han nettopp hadde fritatt general McChrystal fra hans plikter.\n_START_SECTION_\nPost-milit\xc3\xa6r karriere\n_START_PARAGRAPH_\nI 2010, etter \xc3\xa5 ha forlatt milit\xc3\xa6ret, begynte McChrystal \xc3\xa5 undervise ved Yale University._NEWLINE_McChrystal er medgrunnlegger og partner for McChrystal Group LLC, et konsulentfirma med kontorer i Alexandria i Virginia.'